Predlog UREDBA EVROPSKEGA PARLAMENTA IN SVETA o razveljavitvi Uredbe Sveta (EGS) št. 3030/93 o skupnih pravilih za uvoz nekaterih tekstilnih izdelkov po poreklu iz tretjih držav /* COM/2014/0707 final - 2014/0334 (COD) */





OBRAZLOŽITVENI MEMORANDUM 1. OZADJE PREDLOGA Uredba Sveta (EGS) št. 3030/93 o skupnih pravilih za uvoz nekaterih tekstilnih izdelkov po poreklu iz tretjih držav se uporablja za uvoz tekstilnih izdelkov s poreklom iz tretjih držav, s katerimi je Evropska skupnost sklenila dvostranske sporazume, podpisala protokole ali sklenila druge dogovore. V zadnjih letih je Evropska unija obdržala le dvostranske sporazume o trgovini s tekstilnimi izdelki z Rusijo in Srbijo. Po pristopu Rusije k STO in začetku veljavnosti stabilizacijsko-pridružitvenega sporazuma s Srbijo je Uredba Sveta (EGS) št. 3030/93 izgubila svoj glavni namen. Poleg tega se je Uredba (EGS) št. 3030/93 uporabljala za uvedbo količinskih omejitev za nekatere tekstilne izdelke s poreklom iz Ljudske republike Kitajske v omejenem obdobju in za morebitno uporabo prehodnega zaščitnega mehanizma za določene izdelke za Kitajsko. Ta mehanizem je prenehal veljati 11. decembra 2013. Ta predlog zato predvideva razveljavitev Uredbe Sveta (EGS) št. 3030/93, da se spodbudi pravna varnost. 2014/0334 (COD) Predlog UREDBA EVROPSKEGA PARLAMENTA IN SVETA o razveljavitvi Uredbe Sveta (EGS) št. 3030/93 o skupnih pravilih za uvoz nekaterih tekstilnih izdelkov po poreklu iz tretjih držav EVROPSKI PARLAMENT IN SVET EVROPSKE UNIJE STA – ob upoštevanju Pogodbe o delovanju Evropske unije, zlasti člena 207 Pogodbe, ob upoštevanju predloga Evropske komisije, po posredovanju osnutka zakonodajnega akta nacionalnim parlamentom, v skladu z rednim zakonodajnim postopkom, ob upoštevanju naslednjega: (1) Uredba Sveta (EGS) št. 3030/93[1] je začela veljati 9. novembra 1993 in se je uporabljala od 1. januarja 1993. (2) Ruska federacija je 22. avgusta 2012 pristopila k Svetovni trgovinski organizaciji. Zato je ostala Republika Srbija zadnja država, s katero je imela Evropska unija dvostranski sporazum o trgovini s tekstilnimi izdelki. (3) Stabilizacijsko-pridružitveni sporazum med Evropskima skupnostma in njunimi državami članicami na eni strani ter Republiko Srbijo na drugi strani[2] je bil podpisan 29. aprila 2008. Veljati je začel 1. septembra 2013. Začasni sporazum o trgovini in trgovinskih zadevah med Evropsko skupnostjo na eni strani in Republiko Srbijo na drugi strani[3] je začel veljati 1. februarja 2010. Od takrat se Uredba (EGS) št. 3030/93 ne uporablja več za Republiko Srbijo. (4) Naslov I Uredbe Sveta (ES) št. 427/2003[4] je prenehal veljati 11. decembra 2013. Zato je prenehala veljati možnost za uvedbo zaščitnih ukrepov s tem mehanizmom. (5) V okoliščinah, opisanih v uvodnih izjavah od 1 do 4, bi bilo treba Uredbo Sveta (EGS) št. 3030/93 razveljaviti, da se spodbudi pravna varnost – SPREJELA NASLEDNJO UREDBO: Člen 1 Razveljavitev Uredbe (EGS) št. 3030/93 Uredba (EGS) št. 3030/93 se razveljavi. Člen 2 Začetek veljavnosti in uporaba Ta uredba začne veljati dan po objavi v Uradnem listu Evropske unije. Ta uredba je v celoti zavezujoča in se neposredno uporablja v vseh državah članicah. V Bruslju, Za Evropski parlament Za Svet Predsednik Predsednik [1] Uredba Sveta (EGS) št. 3030/93 z dne 12. oktobra 1993 o skupnih pravilih za uvoz nekaterih tekstilnih izdelkov po poreklu iz tretjih držav (UL L 275, 8.11.1993, str. 1). [2] Stabilizacijsko-pridružitveni sporazum med Evropskima skupnostma in njunimi državami članicami na eni strani in Republiko Srbijo na drugi (UL L 278, 18.10.2013, str. 16). [3] Začasni sporazum o trgovini in trgovinskih zadevah med Evropsko skupnostjo na eni strani in Republiko Srbijo na drugi strani (UL L 28, 30.1.2010, str. 2). [4] Uredba Sveta (ES) št. 427/2003 o posebnem prehodnem zaščitnem mehanizmu za določene izdelke pri uvozu s poreklom iz Ljudske republike Kitajske (UL L 65, 8.3.2003, str. 1).